钦定古今图书集成/明伦汇编/氏族典/第392卷 > 李迪
## 钦定古今图书集成/明伦汇编/氏族典/第392卷 > 李迪

按《宋史李迪传》，“迪字复古，其先赵郡人，徙幽州。曾祖
在钦，避五代乱，又徙家濮州。迪举进士第一，授将作
监丞，历通判徐、兖州，改著作郎、直史馆，知郓州。诏纠
察在京刑狱，迁起居舍人，为三司盐铁副使、知亳州。
会唃厮啰叛，帝忧关中，召对长春殿，进右谏议大夫，
徙陕西都转运使，入为学士。曹玮在秦州，屡请益兵”，
未及遣。帝因问迪：“关右兵几何？”对曰：“臣向在陕西，以
方寸小册书兵粮数备调发，今犹置佩囊中。”帝令自
探取，目黄门取纸笔，具疏某处当留兵若干，馀悉赴
塞下。帝顾曰：“真所谓颇、牧在禁中矣。”初，上将立章献
后，迪屡上疏谏，以章献起于寒微，不可母天下。章献
深衔之。天禧中，拜给事中、参知政事，加礼部侍郎。寇
准罢，拜吏部侍郎兼太子少傅、同中书门下平章事。
丁谓、寖擅权，迪愿与谓俱罢，左迁户部侍郎、知郓州。
仁宗即位，太后预政，贬准雷州。以迪朋党傅会，贬衡
州团练副使。谓败，复兵部侍郎、知河南府，迁工部尚
书。太后崩，召为资政殿学士、判尚书都省。未几，复拜
同中书门下平章事、集贤殿大学士，留京师。元昊攻
延州，迪愿守边，诏不许，然甚壮其意。除彰信军节度
使、知天雄军，徙青州，以太子太傅致仕。薨，谥文定。帝
篆其墓碑曰“遗直之碑”，又改所葬邓侯乡曰“遗直乡。”
子东之、肃之、承之、及之。孙孝寿、孝基、孝称。